b'\n_START_ARTICLE_\nVille Tavio\n_START_SECTION_\nEl\xc3\xa4m\xc3\xa4\n_START_PARAGRAPH_\nEnnen poliittista toimintaansa Tavio on ty\xc3\xb6skennellyt juristina ja yritt\xc3\xa4j\xc3\xa4n\xc3\xa4. H\xc3\xa4n valmistui Turun yliopistosta oikeustieteen maisteriksi vuonna 2012 ja perusti heti sen j\xc3\xa4lkeen oikeudenk\xc3\xa4ynteihin erikoistuneen lakitoimiston, Tavio Law oy:n.\n_START_SECTION_\nMaahanmuuttopolitiikka\n_START_PARAGRAPH_\nEnsimm\xc3\xa4isen eduskuntavaalikampanjansa aikana Tavio julkaisi 30.3.2015 oman maahanmuuttopoliittisen ohjelmansa Vastuullisempi maahanmuuttopolitiikka -ohjelma \xe2\x80\x93 10 maahanmuuton ongelmaa ja ratkaisua. Ohjelmassa Tavio kertoi tavoitteekseen, ett\xc3\xa4 maahanmuutto pidet\xc3\xa4\xc3\xa4n sellaisella tasolla ja luonteeltaan sellaisena, ett\xc3\xa4 se ei aiheuta uhkaa kansalliselle identiteetille eik\xc3\xa4 Suomen hyvinvoinnille ja turvallisuudelle._NEWLINE_Tavion ensimm\xc3\xa4inen lakialoite koski rikoslain 2. luvun muuttamista ja Tavio itse kutsui aloitteessa esitetty\xc3\xa4 muutosideaa "karkotusautomaatiksi". Tavio esitti, ett\xc3\xa4 ulkomaalainen, joka tuomitaan v\xc3\xa4hint\xc3\xa4\xc3\xa4n kahden vuoden vankeusrangaistukseen, k\xc3\xa4\xc3\xa4nnytet\xc3\xa4\xc3\xa4n ja karkotetaan sek\xc3\xa4 m\xc3\xa4\xc3\xa4r\xc3\xa4t\xc3\xa4\xc3\xa4n maahantulokieltoon toistaiseksi, ellei ole olemassa erityisen painavia vastasyit\xc3\xa4._NEWLINE_Vuonna 2019 Tavio esitti toiveen vainottujen kristittyjen asettamisesta etusijalle, jos turvapaikkaj\xc3\xa4rjestelm\xc3\xa4n ja pakolaiskiinti\xc3\xb6n olemassaoloa jatketaan Suomessa.\n_START_SECTION_\nTy\xc3\xb6- ja yritt\xc3\xa4jyyspolitiikka\n_START_PARAGRAPH_\nTavion mielest\xc3\xa4 poliittisten p\xc3\xa4\xc3\xa4tt\xc3\xa4jien tulee kannustaa ihmisi\xc3\xa4 yritt\xc3\xa4m\xc3\xa4\xc3\xa4n ja ep\xc3\xa4onnistuneita yritt\xc3\xa4ji\xc3\xa4 pit\xc3\xa4\xc3\xa4 kannustaa yritt\xc3\xa4m\xc3\xa4\xc3\xa4n uudelleen kokemuksestaan viisastuneena. Tavio on toivonut kes\xc3\xa4kuussa 2016 j\xc3\xa4tt\xc3\xa4m\xc3\xa4ss\xc3\xa4\xc3\xa4n kirjallisessa kysymyksess\xc3\xa4 henkil\xc3\xb6kohtaisen konkurssimenettelyn ottamista k\xc3\xa4ytt\xc3\xb6\xc3\xb6n Suomessa, jotta konkurssin tehneet yritt\xc3\xa4j\xc3\xa4t eiv\xc3\xa4t ajautuisi vuosikausiksi velkavankeuteen._NEWLINE_Korkean arvonlis\xc3\xa4veron tuoma rasitus voi Tavion mukaan olla kohtalokas monille pienyrityksille. Huhtikuussa 2016 Tavio j\xc3\xa4tti eduskunnassa kirjallisen kysymyksen, jossa h\xc3\xa4n kannatti yritt\xc3\xa4jien arvonlis\xc3\xa4veron alarajan nostamista._NEWLINE_Tavio kannattaa EU/ETA-alueen ulkopuolisen ty\xc3\xb6voiman ty\xc3\xb6rajoitusten eli saatavuusharkinnan s\xc3\xa4ilytt\xc3\xa4mist\xc3\xa4, jota enemmist\xc3\xb6 kansanedustajista vastusti allekirjoittamalla saatavuusharkinnan poistamista koskeneen lakialoitteen vuonna 2017.\n_START_SECTION_\nPolitiikan avoimuus\n_START_PARAGRAPH_\nMaaliskuussa 2016 Tavio kertoi medialle Turussa vaikuttavasta hyv\xc3\xa4 veli -verkostosta. Tavio on asettunut julkisesti vastustamaan hyv\xc3\xa4 veli -sopimuksia. H\xc3\xa4n on vaatinut, ett\xc3\xa4 kunnallisten yhti\xc3\xb6iden ja s\xc3\xa4\xc3\xa4ti\xc3\xb6iden johtajien palkankorotusp\xc3\xa4\xc3\xa4t\xc3\xb6kset ja palkkam\xc3\xa4\xc3\xa4r\xc3\xa4t tuodaan avoimesti kansalaisten tietoon.\n_START_SECTION_\nKielipolitiikka\n_START_PARAGRAPH_\nTavio kannattaa pakkoruotsista luopumista. Helmikuussa 2016 h\xc3\xa4n ja muut Perussuomalaisten turkulaiset kaupunginvaltuutetut j\xc3\xa4ttiv\xc3\xa4t valtuustoaloitteen alueellisen kielikokeilun j\xc3\xa4rjest\xc3\xa4misest\xc3\xa4 Turussa. Aloitteessa ehdotettiin, ett\xc3\xa4 turkulaisoppilaat voisivat halutessaan valita toisen kielen opinnot pakkoruotsin tilalle.\n_START_SECTION_\nTurvallisuuspolitiikka\n_START_PARAGRAPH_\nTavio vastustaa Suomen NATO-j\xc3\xa4senyytt\xc3\xa4 ja on esitt\xc3\xa4nyt julkisuudessa toiveen, ett\xc3\xa4 Perussuomalaiset olisi puolueena vahvasti NATO-j\xc3\xa4senyytt\xc3\xa4 vastaan.\n_START_SECTION_\nLiikenne\n_START_PARAGRAPH_\nVuonna 2017 Sipil\xc3\xa4n hallitus p\xc3\xa4\xc3\xa4tti pilkkoa valtion junayhti\xc3\xb6 VR:n nelj\xc3\xa4\xc3\xa4n osaan luopumatta kuitenkaan VR:n omistuksesta. Liikenne- ja viestint\xc3\xa4ministeri Anne Bernerin johdolla p\xc3\xa4\xc3\xa4tettiin toteuttaa raideliikenteen henkil\xc3\xb6liikenteen kilpailutus nopealla aikataululla. VR:n junat p\xc3\xa4\xc3\xa4tettiin siirt\xc3\xa4\xc3\xa4 perustettavaan uuteen kalustoyhti\xc3\xb6\xc3\xb6n, josta valtio antaa ne yksityisten yritysten k\xc3\xa4ytt\xc3\xb6\xc3\xb6n. VR:n hallintoneuvoston puheenjohtajana Tavio vastusti n\xc3\xa4it\xc3\xa4 aikeita. Tavio varoitti, ett\xc3\xa4 rautateiden matkustajaliikenteess\xc3\xa4 tullaan n\xc3\xa4kem\xc3\xa4\xc3\xa4n "kermankuorintaa", jos yksityisyritykset ajavat kannattavat junareitit voittoa tehden, mutta valtio ajaa hiljaisemmat kannattamattomat yhteydet tappiollisesti. Tavion mielest\xc3\xa4 valtion hallitseman liiketoiminnan kilpailun avaaminen on suomalaisten edun mukaista vain, jos se toteutetaan hallitusti ja kansallinen etu edell\xc3\xa4.\n_START_SECTION_\nSukupuolineutraali avioliitto\n_START_PARAGRAPH_\nTavio kannattaa samaa sukupuolta olevien parien yhdenvertaisia oikeuksia heteropareihin verraten, mutta h\xc3\xa4nen mielest\xc3\xa4\xc3\xa4n vastaavanlaiset oikeudet voitaisiin toteuttaa ilman avioliitto-sanan k\xc3\xa4ytt\xc3\xa4mist\xc3\xa4 lains\xc3\xa4\xc3\xa4d\xc3\xa4nn\xc3\xb6ss\xc3\xa4 samaa sukupuolta olevien parien tapauksessa. Tavio \xc3\xa4\xc3\xa4nesti 17.2.2017 eduskunnassa Aito avioliitto -kansalaisaloitetta vastaan. Kyseinen kansalaisaloite pyrki s\xc3\xa4ilytt\xc3\xa4m\xc3\xa4\xc3\xa4n avioliiton miehen ja naisen v\xc3\xa4lisen\xc3\xa4 liittona ja kumoamaan sukupuolineutraalin avioliittolain. Tavio \xc3\xa4\xc3\xa4nesti eduskuntaryhm\xc3\xa4n ryhm\xc3\xa4p\xc3\xa4\xc3\xa4t\xc3\xb6ksen vastaisesti ja sai toiminnastaan huomautuksen eduskuntaryhm\xc3\xa4lt\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nTavio ei ole ollut naimisissa. Vuoden 2017 alkupuolella h\xc3\xa4n ilmoitti kuuluvansa evankelis-luterilaiseen kirkkoon.'